Kvikmyndafréttir

Undirheimar framtíðarinnar

Einhver sérstæðasta kvikmynd ársins er án efa A Scanner Darkly, sem frumsýnd verður vestanhafs í sumar. Um er að ræða framtíðarkvikmynd sem byggð er á skálsögu hins þekkta

vísindaskáldsagnahöfundar Philips K. Dick. Sagan gerist í Kaliforníu. Yfirvöld hafa tapað stríðinu gegn eiturlyfjum. Fred er njósnari og einn af mörgum í því starfi sem eru háðir vinsælu eiturlyfi, sem gerir það að verkum að persónuleikinn klofnar og er hann einnig eiturlyfjasalinn Bob. Eins og skiljanlegt er hlaðast vandamálin upp þegar Fred fær það verkefni að hafa uppi á Bob. Það sem gerir þessa mynd sérstaka er að hún er kvikmynduð með stafrænni aðferð, en síðan er farið með útkomuna áfram í tölvuvinnslu þar sem myndin er gerð grafísk og þannig verður hún sýnd. Í aðalhlutverkum eru Keanu Reeves, Robert Downey jr.,Winona Ryder og Woody Harrelson. Leikstjóri er Richard Linklater en þessa aðferð notaði hann einnig í mynd sinni Waking Life.

Eftirsótt leikkona í Slóð fiðrildanna

Jennifer Connelly hefur verið ráðin til að leika aðalhlutverkið í The Journey Home, sem gerð er eftir skáldsögu Ólafs Jóhanns Ólafssonar, Slóð fiðrildanna. Liv Ullman leikstýrir og munu tökur hefjast hér á landi í ágúst. Reiknað er með að helmingur myndarinnar verði tekinn upp hér á landi. Jennifer Connelly er meðal eftirsóttustu leikkvenna í dag og er mikill fengur að henni í hlutverkið. Frá því hún fékk óskarsverðlaunin fyrir leik sinn í A Beautiful Mind hefur hún leikið í fjórum myndum, ævintýramyndinni Hulk, hinni dramatísku House of Sand and Fog, tryllinum Dark Water og Little Children sem bíður þess að vera tekin til sýningar. Í henni leika Connelly og Kate Winslet ungar og nýgiftar konur sem leiðast inn á hættulegar brautir. Áður en Connelly tekur til við Slóð fiðrildanna lýkur hún við að leika í The Blood Diamond, þar sem mótleikari hennar er Leonardo DiCaprio. Fjallar sú mynd um leit nokkurra ólíkra einstaklinga að demanti sem á að hafa mótað örlög þeirra sem hann handfjatla.

Julia í sviðsljósið á ný

Julia Roberts hefur eins og flestir vita verið í löngu barneignarfríi og lítið látið til sín taka. Hún átti þó mislukkaða frumraun á Broadway, í Three Days of Rain, nú í vor en mun ekki staldra lengi við á þeim vettvangi. Að auki hefur Julia talað inn á tvær kvikmyndir, sem verða sýndar á árinu. Önnur heitir Charlottes Web og er gerð eftir þekktri barnabók. Þetta er leikin mynd þar sem dýrin fá raddir og talar Julia fyrir köngulóna Charlotte. Hin er The Ant Bully, sem er bæði teiknimynd og barnamynd. Fjöldi þekktra kvikmyndastjarna tala á myndirnar báðar. Leikinnar myndar með Juliu Roberts er ekki að vænta fyrr en á næsta ári. Í september hefjast tökur á Charlie Wilsons War, kvikmynd sem að hluta til gerist í Afganistan og segir frá þingmanninum Charlie Wilson, sem fór til Afganistan til að aðstoða heimamenn í stríðinu við Rússa. Mike Nichols leikstýrir myndinni og mótleikari Juliu Roberts er Tom Hanks sem leikur titilhlutverkið.

Góði Þjóðverjinn

George Clooney og Steven Soderbergh hafa átt farsælt samstarf í mörg ár og sér ekki fyrir endann á því þótt Clooney í leikstjórahlutverkinu standi orðið jafnfætis Soderbergh eftir hina

frábæru Good Night and Good Luck. Þeir eru nú staddir í Þýskalandi þar sem Soederbergh leikstýrir Clooney í The Good German, sem gerð er eftir skáldsögu Josephs Kanon og gerist í Berlín stuttu eftir lok síðari heimsstyrjaldarinnar. Leikur Clooney stríðsfréttaritarann Jake Geismar, er stofnar til náinna kynna við þýska konu sem á horfinn eiginmann, sem bæði Rússar og Bandaríkjamenn leita. Geismar grunar að hún viti hvar eiginmaðurinn er og ætli að notfæra sér kynni þeirra til að koma honum frá Berlín. Auk Clooneys eru í stórum hlutverkum Cate Blanchett, Tobey Maguire og Beau Bridges. Þetta er í fimmta sinn sem Soderbergh leikstýrir Clooney. Samstarfið byrjaði með Out of Sight, síða komu Oceans Eleven, Solaris og Oceans Twelve. Samstarf þeirra mun síðan halda áfram þar sem undirbúningur er hafinn á Oceans Thirteen.